CELEX: 52016PC0811
Language: et
Date: 2016-12-21
Title: Ettepanek: NÕUKOGU DIREKTIIV, millega muudetakse direktiivi 2006/112/EÜ (mis käsitleb ühist käibemaksusüsteemi) teatavat künnist ületavate kaupade ja teenuste tarnete suhtes ajutiselt kohaldatava üldise pöördmaksustamise mehhanismi osas

EUROOPA KOMISJON
            Brüssel,21.12.2016
            COM(2016) 811 final
            2016/0406(CNS)
            Ettepanek:
            NÕUKOGU DIREKTIIV,
            millega muudetakse direktiivi 2006/112/EÜ (mis käsitleb ühist käibemaksusüsteemi) teatavat künnist ületavate kaupade ja teenuste tarnete suhtes ajutiselt kohaldatava üldise pöördmaksustamise mehhanismi osas
            {SWD(2016) 457 final}{SWD(2016) 458 final}
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               Komisjon võttis 7. aprillil 2016 vastu käibemaksu tegevuskava,
                  1
                milles on esitatud eesmärgid ja meetmed ELi käibemaksusüsteemi ajakohastamiseks. Tegevuskava põhineb tööl, mis on tehtud pärast käibemaksu tulevikku käsitleva teatise
                  2
                avaldamist, millele järgnes käibemaksu tulevikku käsitleva rohelise raamatuga
                  3
                algatatud ulatuslik konsultatsiooniprotsess.
            
            
               Tugeva ühtse Euroopa käibemaksuala loomine on üks komisjoni teatatud põhimeetmetest käibemaksu tegevuskavas. Selle kohaselt tuleb luua ELi-sisese ettevõtjatevahelise piiriülese kaubanduse lõplik käibemaksusüsteem, mis asendaks praeguse, ajutisena kavandatud süsteemi.
            
            
               Nimetatud lõplik süsteem põhineks Euroopa Parlamendi ja nõukogu kokkuleppel, et käibemaksusüsteemi aluseks peaks olema kauba sihtriigis maksustamise põhimõte („sihtkohariigis maksustamise põhimõte“), samas kui praegune süsteem põhineb kaupade tarne vabastamisel maksust lähteliikmesriigis. Seepärast teatas komisjon oma kavatsusest esitada 2017. aastal piiriülese kaubanduse lõpliku käibemaksusüsteemi seadusandlik ettepanek, mis põhineks sellises maksustamise valiku võimalusel.
            
            
               Kuna sellise suure muudatuse ettevalmistamine, vastuvõtmine ja rakendamine võtab tõenäoliselt aega, tunnistab komisjon vajadust teha samal ajal tööd muude algatustega, eelkõige kiireloomuliste meetmetega käibemaksupettusega võitlemiseks ning käibemaksu alalaekumisega, s.o erinevus oodatava käibemaksutulu ja liikmesriikide maksuasutustele tegelikult laekunud käibemaksutulu vahel. Käibemaksu alalaekumine on saavutanud ärevusttekitava taseme ligikaudu 160 miljardit
                  4
                eurot, millest piiriülese pettuse tõttu jääb igal aastal saamata 50 miljardit eurot
                  5
               .
            
            
               Teatavate liikmesriikide taotlusel kaalub komisjon ühena neist kiireloomulistest meetmetest võimalust lubada neil liikmesriikidel rakendada ajutiselt üldist pöördmaksustamise mehhanismi, mille kohaselt tehakse erand ühest käibemaksudirektiivi
                  6
                üldpõhimõttest, milleks on osadena maksmise süsteem. Komisjon nõustust enne oma järelduste esitamist põhjalikult hindama sellise ajutise üldise pöördmaksustamise mehhanismi poliitilist, õiguslikku ja majanduslikku mõju. 
            
            
               Selleks tehti üldise pöördmaksustamise mehhanismi tehniline süvaanalüüs (arvekünnis 10 000 eurot), mida tutvustati ECOFINi 17. juuni 2016. aasta istungil. Seoses üldise pettustevastase poliitika suhtes saavutatud poliitilise kokkuleppega ELis, tegi komisjon ECOFINi istungi protokolli järgmise avalduse: „Komisjon võtab endale kohustuse esitada enne aasta lõppu seadusandlik ettepanek, millega lubatakse konkreetsetel liikmesriikidel teha ühisest käibemaksusüsteemist erand, et kohaldada üle kindlaksmääratud künnise jäävate riigisiseste kaubatarnete ja teenuste osutamise suhtes üldist pöördmaksustamist, ning säilitades siseturu.“
            
            
               •Kooskõla poliitikavaldkonnas kehtivate sätetega
            
            
               
                  Seadusandliku ettepaneku eesmärk on piiratud ulatuse ja kestusega ning ei piira piiriüleste tarnete maksustamisel põhineva lõpliku käibemaksusüsteemi väljatöötamist.
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               Direktiiviga muudetakse käibemaksudirektiivi Euroopa Liidu toimimise lepingu artikli 113 alusel.
            
            
               Kuna tegemist on osaliste maksete aluspõhimõttest erandi tegemisega, on konkreetne õiguslik alus parim viis üldise pöördmaksustamise mehhanismi ajutise kohaldamise jaoks teatavat künnist ületavate kaupade ja teenuste puhul ning see on kooskõlas käibemaksu tegevuskavaga.
            
            
               •Subsidiaarsus (ainupädevusse mittekuuluva valdkonna puhul)
            
            
               Vastavalt subsidiaarsuse põhimõttele, nagu on sätestatud Euroopa Liidu lepingu artikli 5 lõikes 3, tuleb ELi tasandil võtta meetmeid ainult juhul, kui liikmesriigid ei suuda kavandatud eesmärke täielikult saavutada ning seepärast saab kõnealuseid eesmärke kavandatud meetmete ulatuse või mõju tõttu paremini saavutada ELi tasandil.
            
            
               Liikmesriigid ei saa individuaalselt tegutseda, kuna üldise pöördmaksustamise mehhanismi kohaldamist üksikute liikmesriikide poolt ei saa käsitada tavapärase erandina käibemaksudirektiivi 395 artikli tähenduses, kuna see eeldab käibemaksusüsteemi põhjalikku muutmist. Liikmesriikidele antav võimalus kohaldada üldist pöördmaksustamise mehhanismi nõuab komisjoni ettepanekut käibemaksudirektiivi muutmiseks, et lubada sellise erandi tegemist. Ettepanek jätab siiski liikmesriikidele suure subsidiaarsuse, sest mehhanismi kohaldamine on vabatahtlik ja iga liikmesriik saab otsustada, kas taotleda erandi tegemist või mitte, tingimusel et kriteeriumid on täidetud.
            
            
               •Proportsionaalsus
            
         
         
            
               
                  Meede on oma valikulise ja ajutise laadi tõttu proportsionaalne eesmärgiga võidelda pettuse vastu teatavates liikmesriikides, kellel puudub haldussuutlikkus tulemuslikult selle vastu võidelda või kes seisavad silmitsi käibemaksupettuse märgatava suurenemisega. Üldise pöördmaksustamise mehhanismi lubamisel lähtutakse eelnevalt kindlaks määratud kriteeriumidest, mille eesmärk on piirata meetme ulatust liikmesriikides, mis on karussellpettusest eriti mõjutatud. Sellega seoses käsitatakse käibemaksu alalaekumist, kui see on viis protsendipunkti üle ELi keskmise, ja liikmesriigis aset leidva karussellpettuse taset, kui see on enam kui 25 % käibemaksu alalaekumise kogusummast, mõistlike ja representatiivsete kriteeriumidena, et teha kindlaks need liikmesriigid, kes on keskmisest enam mõjutatud. Kuna meetme mõju seoses pettuse ülekandumisega ei ole teada, peaks ka liikmesriigil, kellel on ühine piir üldist pöördmaksustamise mehhanismi kohaldava liikmesriigiga, olema lubatud üldise pöördmaksustamise mehhanismi teatavatel tingimustel kohaldada. 
               
               
                  Siiski tuleks siseturule avalduvat negatiivset mõju hoolikalt jälgida. Seega peaks kaitseklausel lubama komisjonil tunnistada erandid ilma tagasiulatuva mõjuta kehtetuks, kui mõju siseturule oleks negatiivne.
               
            
            
               •Vahendi valik
            
            
               
                  Muudetakse kehtivat käibemaksu direktiivi ja seega valitakse vahendiks direktiiv.
               
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Konsulteerimine sidusrühmadega
            
            
               
                  Spetsiaalset konsulteerimist sidusrühmadega ei toimunud.
               
               
                  Rohelist raamatut „Käibemaksu tulevik – lihtsama, kindlama ja tõhusama käibemaksusüsteemi suunas“ käsitleva avaliku konsultatsiooni raames saadi ligikaudu 1700 arvamust ning see andis komisjonile selge arusaama probleemidest ja võimalikest lahendustest, sealhulgas pöördmaksustamisega seotud aspektidest. Üksikasjalikum teave on esitatud mõjuhinnangu 2. lisas.
               
               
                  Maksuhaldurid ja ettevõtjate esindajad arutasid kõnealust teemat 2016. aasta veebruaris käibemaksu tulevikku käsitleva rühma ja käibemaksu eksperdirühma kohtumisel, mille tulemusel sai komisjon põhjaliku ülevaate arvamustest sellise süsteemi võimaliku kohaldamise kohta.
               
            
            
               •Eksperdiarvamuste kogumine ja kasutamine
            
            
               
                  Nagu eespool märgitud, konsulteeriti 2016. aasta veebruaris käibemaksu eksperdirühmaga, kes abistab ja nõustab komisjoni käibemaksualastes küsimustes, et valmistada ette seadusandlikud aktid ja muud poliitikaalgatused.
               
               
                  Oma 28. juuni 2016. aasta arvamuses kutsus REFITi platvorm üles kehtestama ELis lihtsam ja elementaarsem käibemaksusüsteem ning rõhutas eelkõige siseturu tõkkeid ja tekitatud regulatiivset koormust
                     7
                  .
               
               
                  Arvesse võeti paljusid ettevõtjate ühenduste arvamusi ja teaduspublikatsioone.
               
            
            
               •Mõjuhinnang
            
            
               
                  Mõjuhinnang esitati õiguskontrollikomiteele esimest korda 27. septembril 2016 ja kohtumine toimus 26. oktoobril 2016. Komitee arvamuse põhjal esitati uus eelnõu komiteele, kes andis positiivse arvamuse 28. novembril 2016 koos soovitustega, eelkõige lisada parim ja halvim võimalik stsenaarium
                     8
                   (vt ka käesolevale ettepanekule lisatud mõjuhinnangu 1. lisa).
               
               
                  Mõjuhinnangus tehti eelistatud variandina kindlaks erand kohaldada üldise pöördmaksustamise mehhanismi teatavates liikmesriikides, kes täidavad eelnevalt kindlaks määratud kriteeriume. Mehhanismi kohaldatakse vabatahtlikkuse põhimõttel kõikide kaupade ja teenuste suhtes, mille arvekünnis on üle 10 000 euro. Selline variant pakub lühiajalist lahendust liikmesriikidele, keda on karussellpettus kõige rohkem mõjutanud. See vähendab negatiivset mõju siseturule ja piirab pettuste ülekandumist teistesse liikmesriikidesse. Siseturule avalduva negatiivse mõju korral on ette nähtud kaitseklausel.
               
            
            
               4.MUU TEAVE
            
            
               Ettepanek sisaldab aegumisklauslit.
            
            
               2016/0406 (CNS)
            
            
               Ettepanek:
            
         
         
            
               NÕUKOGU DIREKTIIV,
            
            
               millega muudetakse direktiivi 2006/112/EÜ (mis käsitleb ühist käibemaksusüsteemi) teatavat künnist ületavate kaupade ja teenuste tarnete suhtes ajutiselt kohaldatava üldise pöördmaksustamise mehhanismi osas
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artiklit 113,
            
            
               võttes arvesse Euroopa Komisjoni ettepanekut,
            
            
               olles edastanud seadusandliku akti eelnõu liikmesriikide parlamentidele,
            
            
               võttes arvesse Euroopa Parlamendi arvamust,
            
            
               võttes arvesse Euroopa Majandus- ja Sotsiaalkomitee arvamust,
            
            
               toimides seadusandliku erimenetluse kohaselt
            
            
               ning arvestades järgmist: 
            
            
               (1)Käibemaksu tegevuskavas
                  9
                teatas komisjon oma kavatsusest esitada piiriüleste kaupade ja teenuste tarnete maksustamise põhjal ettepanek liikmesriikide ettevõtjatevahelise piiriülese kaubanduse lõpliku käibemaksusüsteemi kohta.
            
            
               (2)Võttes arvesse käibemaksupettuse praegust taset ja asjaolu, et mitte kõik liikmesriigid ei ole sellisest pettusest ühtmoodi mõjutatud, samuti asjaolu, et lõpliku käibemaksusüsteemi rakendamine võtab aega mitu aastat, on vaja rakendada mõnesid kiireloomulisi ja konkreetseid meetmeid.
            
            
               (3)Sellega seoses on mõned liikmesriigid palunud luba rakendada ajutiselt üldist pöördmaksustamise mehhanismi, millel on teatav arvekünnis ja mis kaldub kõrvale käibemaksudirektiivi üldpõhimõtetest seoses maksete osadena tegemise süsteemiga, et võidelda laialt levinud karussellpettuse vastu. Karussellpettuse tekkepõhjus on eelkõige ühendusesiseste tarnete suhtes kohaldatav maksuvabastus, tänu millele on võimalik osta kaupu käibemaksuvabalt. Mitmed kauplejad panevad seetõttu toime maksupettuse, jättes maksuhalduritele oma klientidelt saadud käibemaksu maksmata. Nendele klientidele jääb siiski maksu mahaarvamiseks kehtiv arve. Samu kaupu võib müüa mitu korda, vabastades uuesti ühendusesisesed kaubatarned käibemaksust. Sarnane karussellpettus võib esineda ka teenuste osutamisel. Erandiga kõrvaldataks võimalus sellise maksupettuse toimepanekuks, kuna sellega määratakse maksukohustuslaseks kõnealuste kaupade või teenuste saaja.
            
            
               (4)Selleks et vältida pettuseohu kandumist teistesse liikmesriikidesse, peaks kõikidel liikmesriikidel, kes vastavad teatavatele kriteeriumidele pettuse taseme osas, eelkõige seoses karussellpettusega, ja kelle puhul on kindlaks tehtud, et muud kontrollimeetmed ei ole kõnealuse pettuse vastu võitlemiseks piisavad, olema lubatud kasutada üldist pöördmaksustamise mehhanismi.
            
            
               (5)Samuti peaks liikmesriigil, kelle puhul on suur oht, et pettus kandub tema territooriumile kõnealuse mehhanismi lubamise tõttu piirnevas liikmesriigis, olema lubatud üldise pöördmaksustamise mehhanismi teatavatel tingimustel kohaldada, kui muud kontrollimeetmed oleksid pettuseohu vältimisel ebapiisavad.
            
            
               (6)Kui liikmesriik otsustab kohaldada üldist pöördmaksustamise mehhanismi, peaks ta seda kohaldama kõikide kindlaksmääratud arvekünnist ületavate kaupade ja teenuste tarnete suhtes. Üldine pöördmaksustamise mehhanism ei tohiks piirduda ühegi konkreetse sektoriga.
            
            
               (7)Liikmesriigid, kes otsustavad kohaldada üldist pöördmaksustamise mehhanismi, peaksid võtma kasutusele elektroonilise aruandluskohustuse maksukohustuslastele, et tagada üldise pöördmaksustamise mehhanismi kohaldamise tulemuslik toimimine ja järelevalve. Nad peaksid suutma avastada ja ennetada kõiki maksupettuse uusi vorme.
            
            
               (8)Selleks et hinnata läbipaistvalt üldise pöördmaksustamise mehhanismi kohaldamise mõju petturlikule tegevusele, peaksid kõnealused liikmesriigid kehtestama eelnevalt kindlaks määratud hindamiskriteeriumid, mille alusel saaks hinnata pettuse taset enne ja pärast üldise pöördmaksustamise mehhanismi kohaldamist.
            
            
               (9)Käesoleva direktiivi ühetaoliste rakendamistingimuste tagamiseks tuleks komisjonile anda rakendamisvolitused seoses taotlevale liikmesriigile üldise pöördmaksustamise mehhanismi kasutuselevõtuks loa andmisega.
            
            
               (10)Liikmesriigid, kes otsustavad kohaldada üldist pöördmaksustamise mehhanismi, peaksid taotlema komisjonilt luba kõnealust süsteemi kohaldada ja esitama asjakohase teabe, et komisjon saaks vastavat taotlust hinnata. Vajaduse korral peaks komisjonil olema võimalik nõuda lisateavet.
            
         
         
            
               (11)Võttes arvesse ettenägematut mõju, mida selline üldine pöördmaksustamise mehhanism võib siseturu toimimisele avaldada pettuse võimaliku kandumise tõttu teistesse liikmesriikidesse, peaks komisjonil kaitsemeetmena olema võimalik kõik rakendusotsused üldise pöördmaksustamise mehhanismi kohaldamise lubamise kohta kehtetuks tunnistada.
            
            
               (12)Võttes arvesse sellise mehhanismi ettearvamatut mõju, peaks selle kohaldamine olema ajaliselt piiratud.
            
            
               (13)Selleks et tähelepanelikult jälgida mõju siseturule, peaksid kõik liikmesriigid, kui üldist pöördmaksustamise mehhanismi kohaldatakse vähemalt ühes liikmesriigis, esitama komisjonile aruanded, et hinnata pettuse mõju, nõuete täitmisest tulenevaid kulusid ja petturliku tegevuse kandumist üldise pöördmaksustamise mehhanismi kohaldamise tõttu.
            
            
               (14)Direktiivi 2006/112/EÜ tuleks seetõttu vastavalt muuta,
            
            
               ON VASTU VÕTNUD KÄESOLEVA DIREKTIIVI:
            
            
               Artikkel 1
            
            
               Direktiivi 2006/112/EÜ lisatakse artikkel 199c:
            
            
               „Artikkel 199c
            
            
               1. Kuni 30. juunini 2022 võib liikmesriik erandina artiklist 139 näha üldise pöördmaksustamise mehhanismina ette, et käibemaksu on kohustatud tasuma maksukohustuslane, kellele tarnitakse kaupu ja teenuseid, kellele tarnitavate kaupade ja teenuste maksumus ületab 10 000 eurot arve kohta.
            
            
               Liikmesriik, kes soovib üldise pöördmaksustamise mehhanismi kasutusele võtta, peab vastama järgmistele tingimustele:
            
            
               (a)käibemaksu alalaekumine (väljendatuna protsendina käibemaksukohustuste kogusummast) on viis protsendipunkti üle ELi keskmise;
            
            
               (b)karussellpettuse tase on üle 25 % kogu käibemaksu alalaekumise summast;
            
            
               (c)on tehtud kindlaks, et muud kontrollimeetmed ei ole piisavad karussellpettuse vastu võitlemiseks tema territooriumil.
            
            
               Liikmesriigid lisavad lõikes 4 osutatud taotlusele käibemaksu alalaekumise arvutuse vastavalt viimases komisjoni avaldatud käibemaksu alalaekumist käsitlevas aruandes esitatud meetoditele ja andmetele.
            
            
               2.Kuni 30. juunini 2022 võib liikmesriik näha ette, et käibemaksu on kohustatud tasuma maksukohustuslane, kellele tarnitavate kaupade ja teenuste maksumus ületab 10 000 eurot arve kohta, kui:
            
            
               (a)sellel liikmesriigil on ühine piir liikmesriigiga, kellel on lubatud üldise pöördmaksustamise mehhanismi kohaldada;
            
            
               (b)selle liikmesriigi puhul on suur oht, et pettus kandub tema territooriumile üldise pöördmaksustamise mehhanismi lubamise tõttu naaberliikmesriigis,
            
            
               (c)on tehtud kindlaks, et muud kontrollimeetmed ei ole piisavad pettuse vastu võitlemiseks tema territooriumil.
            
            
               3.Üldist pöördmaksustamise mehhanismi kohaldavad liikmesriigid kehtestavad asjakohased ja tulemuslikud elektroonilised aruandluskohustused kõigile maksukohustuslastele, eelkõige maksukohustuslastele, kes tarnivad või ostavad kaupu ja teenuseid, mille suhtes kõnealust mehhanismi kohaldatakse. 
            
            
               4.Liikmesriik, kes soovib üldise pöördmaksustamise mehhanismi kohaldada, esitab komisjonile taotluse koos järgmise teabega:
            
         
         
            
               (a)üksikasjalik põhjendus lõigetes 1 ja 2 osutatud tingimuste täitmise kohta;
            
            
               (b)üldise pöördmaksustamise mehhanismi kohaldamise alguskuupäev ja kohaldamisperiood;
            
            
               (c)meetmed maksukohustuslaste teavitamiseks üldise pöördmaksustamise mehhanismi kohaldamise algusest;
            
            
               (d)lõikes 3 osutatud kaasnevate meetmete üksikasjalik kirjeldus.
            
            
               Kui komisjon leiab, et tal ei ole kogu vajalikku teavet, nõuab ta ühe kuu jooksul alates taotluse kättesaamisest täiendavat teavet. Taotlev liikmesriik esitab nõutud teabe ühe kuu jooksul pärast teate kättesaamist.
            
            
               5.Komisjon võtab hiljemalt kolm kuud pärast kogu vajaliku teabe kättesaamist vastu rakendusotsuse, millega kinnitatakse, et taotlus vastab lõikes 4 osutatud nõuetele, ja lubab taotleval liikmesriigil üldist pöördmaksustamise mehhanismi kohaldada. Kui nõuded ei ole täidetud, võtab komisjon vastu taotluse tagasilükkamise rakendusotsuse.
            
            
               6.Siseturule avalduva märkimisväärse negatiivne mõju korral tunnistab komisjon kõik lõikes 5 osutatud rakendusotsused kehtetuks kõige varem kuus kuud pärast seda, kui jõustub esimene rakendusotsus, millega lubatakse liikmesriigil üldist pöördmaksustamise mehhanismi kohaldada.
            
            
               Märkimisväärse negatiivse mõjuna käsitatakse asjaolu, mille korral on täidetud järgmised tingimused:
            
            
               (a)rohkem kui üks liikmesriik, kes ei kohalda lõigetes 1 ja 2 osutatud üldist pöördmaksustamise mehhanismi, teatab komisjonile, et üldise pöördmaksustamise mehhanismi tõttu on käibemaksupettus tema territooriumil suurenenud;
            
            
               (b)komisjon teeb, sealhulgas punktis a osutatud liikmesriikide esitatud teabe põhjal kindlaks, et selline suurenemine on otseselt seotud kõnealuse mehhanismi kohaldamisega ühes või mitmes liikmesriigis.
            
            
               7.Üldist pöördmaksustamise mehhanismi kohaldavad liikmesriigid esitavad komisjonile vahearuande hiljemalt kaks aastat pärast üldise pöördmaksustamise mehhanismi kohaldamise algust. Selles aruandes antakse üksikasjalik hinnang üldise pöördmaksustamise mehhanismi tulemuslikkuse kohta.
            
            
               Kolm kuud pärast üldise pöördmaksustamise mehhanismi kohaldamise lõppemist esitavad üldist pöördmaksustamise mehhanismi kohaldanud liikmesriigid lõpparuande selle üldise mõju kohta.
            
            
               8.Liikmesriigid, kes ei kohalda üldist pöördmaksustamise mehhanismi, esitavad komisjonile vahearuande seoses tema territooriumile teises liikmesriigis üldise pöördmaksustamise mehhanismi kohaldamisest tuleneva mõju kohta hiljemalt 30. juuniks 2019, kui kõnealuseks kuupäevaks on üldist pöördmaksustamise mehhanismi kohaldatud ühes liikmesriigis vähemalt üks aasta.
            
            
               Kui vähemalt üks liikmesriik kohaldab üldist pöördmaksustamise mehhanismi, esitavad liikmesriigid, kes ei kohalda üldist pöördmaksustamise mehhanismi, komisjonile lõpparuande seoses tema territooriumile teises liikmesriigis üldise pöördmaksustamise mehhanismi kohaldamisest tulenenud mõju kohta hiljemalt 30. septembriks 2022.
            
            
               9.Lõikes 7 osutatud aruandes hindavad liikmesriigid üldise pöördmaksustamise mehhanismi kohaldamise mõju järgmiste hindamiskriteeriumide alusel:
            
            
               (a)muutused käibemaksu alalaekumises;
            
            
               (b)muutused seoses käibemaksupettusega, eelkõige karussellpettus ja pettused jaemüügisektoris;
            
            
               (c)muutused maksukohustuslaste halduskoormuses;
            
            
               (d)muutused maksuameti halduskuludes.
            
            
               10.Lõikes 8 osutatud aruandes hindavad liikmesriigid üldise pöördmaksustamise mehhanismi kohaldamise mõju järgmiste hindamiskriteeriumide alusel:
            
         
         
            
               (a)muutused käibemaksu alalaekumises;
            
            
               (b)muutused seoses käibemaksupettusega, eelkõige karussellpettus ja pettused jaemüügisektoris;
            
            
               (c)pettuse ülekandumine liikmesriikidest, kes kohaldavad üldise pöördmaksustamise mehhanismi või on seda kohaldanud.
            
            
               Artikkel 2
            
            
               Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
            
            
               Seda kohaldatakse kuni 30. septembrini 2022.
            
            
               Artikkel 3
            
            
               Käesolev direktiiv on adresseeritud liikmesriikidele.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  Komisjoni teatis Euroopa Parlamendile, nõukogule ning Euroopa Majandus- ja Sotsiaalkomiteele käibemaksu tegevuskava kohta – „Ühtse ELi käibemaksuala suunas – On aeg otsustada“ (COM(2016) 148 (final), 7.4.2016).
               
               
                  
                     (2)
                  Komisjoni teatis Euroopa Parlamendile, nõukogule ning Euroopa Majandus- ja Sotsiaalkomiteele käibemaksu tuleviku kohta – „Lihtsamast, töökindlamast ja ökonoomsemast ühtse turu jaoks kohandatud käibemaksusüsteemist“ (KOM(2011) 851, 6.12.2011).
               
               
                  
                     (3)
                  Roheline raamat „Käibemaksu tuleviku kohta. Lihtsama, kindlama ja tõhusama käibemaksusüsteemi suunas“ (KOM(2010) 695, 1.12.2010).
               
               
                  
                     (4)
                  CASE, Study and Reports on the VAT Gap in the EU-28 Member States:2016 Final Report
               
               
                  
                     (5)
                  Ernst & Young, Implementing the ‘destination principle’ to intra-EU B2B supplies of goods: 2015 Final Report. 
               
               
                  
                     (6)
                  Nõukogu 28. novembri 2006. aasta direktiiv 2006/112/EÜ, mis käsitleb ühist käibemaksusüsteemi (ELT L 347, 11.12.2006, lk 1).
               
               
                  
                     (7)
                  
                  
                     http://ec.europa.eu/smart-regulation/refit/refit-platform/docs/recommendations/opinion_taxation_1a.pdf
                  
               
               
                  
                     (8)
                  Kommenteeritud kokkuvõtte on kättesaadav aadressil:
                     
                  
                     http://ec.europa.eu/smart-regulation/impact/ia_carried_out/cia_2016_en.htm
                  
               
               
                  
                     (9)
                  Komisjoni teatis Euroopa Parlamendile, nõukogule ning Euroopa Majandus- ja Sotsiaalkomiteele käibemaksu tegevuskava kohta – „Ühtse ELi käibemaksuala suunas – On aeg otsustada“ (COM(2016) 148 (final), 7.4.2016).